ওয়েব ডেস্ক : মুনাফা লুঠতে জ্বরের নামে আতঙ্ক ছড়াচ্ছে কয়েকটি ল্যাব। দোষী ল্যাবগুলির বিরুদ্ধে কড়া ব্যবস্থা নেওয়ার হঁশিয়ারি দিলেন মুখ্যমন্ত্রী। রাজ্যে জ্বর পরিস্থিতি নিয়ে উদ্নিগ্ন মুখ্যমন্ত্রী এদিন নবান্নে উচ্চপর্যায়ের বৈঠক করলেন। রাজ্যজুড়ে অজানা জ্বরের আতঙ্ক। ঘোরালো হচ্ছে পরিস্থিতি। আর তা নিয়েই উদ্বিগ্ন রাজ্য। তড়িঘড়ি নবান্নে স্বাস্থ্যকর্তাদের নিয়ে বৈঠক করলেন মুখ্যমন্ত্রী। উপস্থিত ছিলেন স্বাস্থ্য অধিকর্তা-স্বাস্থ্য সচিব-কলকাতা ও বিধাননগরের মেয়র। তাঁর অভিযোগ, মুনাফা লোটার জন্য অযথা আতঙ্ক ছড়াচ্ছে কয়েকটি ল্যাব। হাবড়া-দেগঙ্গায় ঘরে ঘরে জ্বর। ছড়াচ্ছে ডেঙ্গু আতঙ্কও। অপপ্রচারে কান না দিয়ে সতর্ক থাকার পরামর্শ দিয়েছেন মুখ্যমন্ত্রী। স্বাস্থ্য দফতরের পরিসংখ্যান অনুযায়ী, গত ১ বছরে রাজ্যে ডেঙ্গিতে ৩০ জনের মৃত্যু হয়েছে। তবে, সম্প্রতি ডেঙ্গিতে আক্রান্তের সংখ্যাটা ঠিক কত তা নিয়ে কোনও হিসেব নেই স্বাস্থ্য দফতরের কাছেও। যদিও, এদিনও হাবরা ও দেগঙ্গায় অজানা জ্বরে মৃত্যু হয়েছে আরও দু'জনের। গত এক সপ্তাহে এনিয়ে সংখ্যাটা দাঁড়াল ২০তে।